Morten Messerschmidt (DF), 2021-03-11:
Tak, formand.
Også vi i Dansk Folkeparti ønsker, at den grønne omstilling i især transportsektoren og opvarmningsdelen, altså beboelse, skal ske så smidigt som overhovedet muligt, men først og fremmest jo også sådan, at det bliver med et økonomisk fortegn.
Der er ikke meget fremtidssyn i, at Danmark alene gør en hel masse for at blive utrolig grøn, hvis ikke det sker med et teknologisk udgangspunkt, som kan inspirere – realistisk inspirere – og få andre lande til at gå med.
Derfor er vi meget optaget af det her, som også de tidligere ordførere har nævnt, med, hvordan vi kan bruge al den strøm, som vi nu er enige om at få produceret med både havvindmøller og solceller og lignende, på en måde, så vi kan erstatte nogle af de fossile brændselskilder, men altså på sigt også på en konkurrencedygtig måde, sådan at det ikke kun er lille Danmark i nord, der bliver en grøn ø, men at det forhåbentlig er teknologi, der kan sprede sig ud til resten af Europa, forhåbentlig også resten af verden, og blive en rigtig god forretning.
Det er den eneste måde, verden for alvor forandrer sig på; det er, hvis de her teknologier bliver en god forretning.
Derfor er vi med i mange af de aftaler, der er indgået.
Der er en lille ting, der undrer os i det lovforslag, som ministeren fremsætter her, men det er mest i forhold til tidsperspektivet.
Man vil først give mulighed for, at power-to-x-udbuddet kan sættes i gang for 2022.
Vi befinder os i marts 2021.
Er der en specifik grund til, at man ikke kunne forestille sig, at det kunne ske allerede i år?
Vi vil gerne i gang noget hurtigere.
Det, der er vores, Dansk Folkepartis, store ambition, er, at Danmark kan blive et førende land i udviklingen af ccu, altså det, hvor man tager CO 2 'en, der er et positivt aktiv i kemisk forstand, ud af røg og så bruger det i en anden sammenhæng, hvor man så netop kan lave brændstoffer til flåden eller til fly eller tung transport – alle de steder, hvor vi ved at vi ikke kan bruge el direkte.
For at være meget konkret kunne vi godt tænke os, at et område ved Avedøre blev udtaget til at være ccu-testcenter, nemlig Avedøreværket, som jo hver dag leverer varme og strøm til rigtig mange husstande og også udleder CO 2 – en CO 2 , der er i vidt omfang kommer fra biomasse, altså træflis osv.
Så der er jo ligesom tale om noget, der er taget op, mens fotosyntesen lod træerne vokse, og så bliver det så frigivet igen, når vi tager energien.
Så hvis vi kan tage den CO 2 , tager vi jo sådan set CO 2 ud af atmosfæren, og hvis vi så kan bruge den til at lave nye brændselsformer, som også Venstres ordfører nævnte, så ligger Avedøreværket relativt godt i forhold til Mærskskibene, i forhold til lufthavnen i Kastrup.
Det kan blive et rigtig grønt energiudviklingscentrum.
Noget tilsvarende kan man forestille sig i Esbjerg, hvor der er en stor industriel udvikling, og hvor der er behov for nye brændselsformer, både til landtransporten sydover, men jo også i forhold til flykapacitet, skibe osv. til at servicere vores olieplatforme – som vi heldigvis har frem til 2050.
Lige så længe verden efterspørger olie, er det jo en god idé, at det er de lande, der producerer den med det laveste klimaaftryk, som også sætter den på verdensmarkedet.
Så det er vi glade for.
Det gælder jo også i forhold til at være servicehavn for de kommende havvindmølleparker og øer, der måtte være i Nordsøen.
Så alt det sætter vi stykvis i værk, og det er vi sådan set med på i Dansk Folkeparti.
Så er der den del af lovforslaget her, der vedrører gasaftalen fra 2017, som Dansk Folkeparti som bekendt ikke er en del af.
Det betyder ikke nødvendigvis, at vi er uenige i alle elementer.
Bl.a. de tanker, man gør sig i øjeblikket, om biogasleverancer til Nordic Sugar på Lolland er vi meget optaget af.
Det synes vi er positivt.
Så vi kigger med udogmatiske øjne også på den del, som vi ikke er forligspart i.
Det kan være, at vi i udvalgsbehandlingen vil rejse nogle spørgsmål.
Men jeg tror, jeg vil lade det hænge som en cliffhanger.
Spændingen må være ulidelig for ministeren.
Så med de ord vil jeg takke for det her lovforslag, som Dansk Folkeparti altså ser positivt på.